# Casa Francesc Andreu

La casa Francesc Andreu és un edifici residencial situat al carrer de Jaume I, 14 de Barcelona, catalogat com a bé cultural d'interès local. Actualment, acull un hotel.

## Història

El 1844, l'Ajuntament de Barcelona va iniciar l'expropiació d'una part de la casa de l'advocat Francesc Andreu i Tramullas (†1866) a la placeta de les Cols, afectada per l'obertura del bou carrer de Jaume I, i el 1851, aquest va encarregar el projecte d'un nou edifici a l'arquitecte Francesc Daniel Molina.
El 1968, Miquel Gargallo va comprar la finca i hi va obrir l'Hotel Gótico, que formaria part del grup hoteler Gargallo.

## Descripció

És un edifici de grans dimensions, que consta de planta baixa, entresòl, tres pisos, golfes i terrat. A la façana hi ha set obertures per planta que segueixen els mateixos eixos longitudinals. La planta baixa i l'entresòl fan un conjunt clarament separat dels pisos superiors. Les cinc obertures centrals són allindades i les de l'entresòl, una mica més estretes que les inferiors, donen a balcons sense voladís. En els extrems les obertures dels dos nivells s'uneixen per crear una gran volta d'arc de mig punt amb una llinda que separa un pis de l'altre. El parament és de carreus llisos excepte en els extrems on són substituïts per carreus encoixinats.
Al primer pis s'alternen tres balcons individuals amb dos dobles. Aquests tenen la barana de ferro forjat i les llosanes es recolzen sobre mènsules. Sota el balcó central hi ha la data 1852 en números romans. Al segon pis les obertures s'obren a balcons individuals de característiques similars als inferiors. En aquests dos pisos, emmarcant les cinc finestres centrals, hi ha unes grans pilastres que recorren el mur; aquestes es recolzen sobre un basament, tenen el fus acanalat, capitell corinti i aguanten un entaulament que fa de balcó corregut al tercer pis. El parament està arrebossat i pintat.
Al tercer pis, les cinc obertures centrals s'obren al balcó corregut amb barana de ferro forjat i pilars que segueixen els mateixos eixos que les pilastres i es coronen amb gerros i flors de terra cuita. Les obertures dels extrems donen a balcons individuals. El parament d'aquest nivell fa línies horitzontals en l'estuc.
Fixades sobre la façana, a les plantes segona i tercera, es conserven les barres on es penjaven les persianes de lamel·les de fusta que protegien les obertures. El coronament té un fris on s'obren els ulls de bou de les golfes i, per sobre, una cornisa.

## Referències

* 1 2 3 4 5 6 7 «Hotel Gòtic». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ «Hotel Gòtic». Catàleg de Patrimoni. Ajuntament de Barcelona.
* ↑ «Hotel Gótico».
* ↑ El Principado (edición mañana), 01-07-1867, p. 4319.
* ↑ Guía de forasteros en Barcelona, 2ª parte, 1842, p. 1.
* ↑ «Continuació del carrer de Jaume I fins a la Plaça de l'Àngel, en prolongació del carrer de Ferran VII (ara Ferran). Indemnització a Francisco Andreu (per la cessió de part del seu terreny)». Q136 Obres públiques 3/1 1393, peça 3. AMCB, 1844.
* ↑ AMCB, Q127 Foment 554 C.
* ↑ El Consultor. Nueva guía de Barcelona, 1857, p. 117.
* ↑ Romero, Josefina. Els hotels de Barcelona. Tres moments trascendentals: 1849, 1888 i 1929, 2024, p. 187. ISBN 978-84-7246-189-5.

## Enllaços externs

* «Casa Francesc Andreu (Hotel Gòtic)». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.